Whiteley of Vermeulen? ʼn Lekker tameletjieWie sal vanjaar dié trui dra? (Foto: The Saleroom) Wanneer die Springbokkeurders oor ʼn paar weke hul groep moet kies wat in drie toetse teen die Franse speel, sal hulle diep nadink oor hul keuse as agtsteman. Dit lê tussen Warren Whiteley en Duane Vermeulen, en dit gaan ʼn taai tameletjie wees. Oor die jare heen is en was agtstemanne een van die belangrike rolspelers en besluitnemers van enige span. Die heel ouer mense was gaande oor Hennie Muller; Morné du Plessis was een van die knapste agtstemanne nóg in ʼn Boktrui; en Bobby Skinstad het ʼn nuwe dimensie aan Springbokrugby gegee. Gary Teichmann het altyd sy bes gelewer; en Vermeulen was die yster van die Bok-agttal. Só ook het Whiteley sy bates wat deur die Lions reg aangewend word. Die All Blacks spog met ʼn ellelange lys: Brian Lochore, Murray Mexted, Zinzan Brooke en nou Kieran Read. Wat van die Britse Leeus se Mervyn Davies en Italië se Sergio Parisse, wat ʼn alleenstryd vir die Italianers voer? Almal atleties, balvaardige baldraers, ʼn belangrike skakel tussen voor- en agterspelers, goeie lynstaanspringers en verdedigers. Die meeste van hulle was ook kaptein omdat hulle denkers van die spel is. Whiteley (1,93 en 106 kg) het reeds 68 Superwedstryde agter die rug en 15 toetse. Vermeulen (1,93 m en 115 kg) spog met 89 Superwedstryde vir die Stormers, 20 vir die Cheetahs en 37 toetse vir die Bokke. Sommige kenners meen Whiteley raak weg wanneer dit warm raak, maar hoeveel keer het dit al in Supperrugby gebeur? Word daar nie bloot van hom verwag om vaster te speel nie? Vermeulen is straks Allister Coetzee se kortkop-gunsteling, hoewel daar bespiegel word dat hy na flank kan skuif om plek vir Whiteley as Bok-kaptein te maak. Dit word ook bespiegel dat Vermeulen een van die spelers is wat Brendan Venter tuis wil hê. Is dit finaansieel die moeite werd, veral omdat hy ʼn allemintige salaris by Toulon in Frankryk verdien en uitgekoop sal moet word? Kies dus vir Whiteley teen die Franse en as die Bokke nie die mas opkom nie, kan daar mos altyd op Vermeulen in die Rugbykampioenskap teruggeval word.